אין לתת תרופות בבליעה לתינוק שוכב ובוודאי לא לתינוק ישן! כאשר נותנים לתינוק תרופה באמצעות מזלף (טפטפת), יש להקפיד למנוע מגע של המזלף עם הלשון ו/או הרוק. ברוק יש באופן נורמאלי חיידקים, אנזימים וחומרים שונים העלולים לזהם את התמיסה. כאשר נותנים תרופה במזרק – הזריקו את החומר לאט לאט לכיוון הלחי הפנימית – כך תמנעו חנק ותקשו על התינוק לירוק את התרופה. תנו את התרופה במנות קטנות וחכו שיבלע ויירגע. חשוב מאד לקרוא עד תומו את העלון לצרכן המצורף לאריזת התרופה. חוק בל יעבור: תמיד לשמור תרופות הרחק מהישג ידם של ילדים! לעולם לא לתת תרופות בחושך או ללא משקפיים – חשוב שתראו בדיוק מה וכמה אתם נותנים. יש לאפסן תרופות בתנאים הרשומים בעלון לצרכן חשוב שארון התרופות יהיה בחדר יבש ולא בחדר האמבטיה. תרופות שהן תרסיס אף, טיפות אוזניים ושאר מכלים שבאים במגע עם המזהמים – אין להעביר מילד לילד. כדאי להחזיק עט בארון התרופות, ולסמן מתי פתחתם את האריזה, לסמן את שם הילד לו שייכת התרופה, לסמן תחילת טיפול (בטיפולים שיש לחזור עליהם אחרי מספר ימים קבוע). אמבטיה נעימה עושה רק טוב לתינוק מצונן, לתינוק עם חום, לתינוק עם אקזמה.
דאגו שכל האביזרים יהיו בקרבתכם (התרופה, כפית מדידה או המזרק למתן התרופה) עשו הכול מהר וביעילות. חבקו את הילד, חום ואהבה תמיד עוזרים. שימרו על שלווה וקור רוח. אל תיבהלו מבכיו של התינוק. הבהלה שלכם תגרום לו להמשיך ולהתנגד. אפשר להציע הפתעה לילד שהסכים לקחת תרופה. תנו לילד לשחק עם ערכת רופא, כדי ש"יתרגל" את הסיטואציה ויבין את המשמעות שבנטילת תרופה.